《送李天英下第》
金朝·赵秉文

天鸡拂沧溟，万里起古色。南风摇苦雨，归兴生羽翼。

三年客京华，一第为亲屈。文字天地仇，风云囚霹雳。

鸾皇望霄汉，骐骥绊荆棘。蹭蹬升天行，白云系胸臆。

遥怜弟妹长，摩顶今过膝。人生在家乐，绝胜长为客。

老夫怀抱恶，数日卧向壁。胸中略云梦，眼底无敌国。

云归北海后，鸟没青山夕。目断东北尘，茫茫如有失。

作者简介：赵秉文（1159～1232）金代学者、书法家。字周臣，号闲闲居士，晚年称闲闲老人。磁州滏阳（今河北磁县）人。世宗大定二十五年进士，调安塞主簿。历平定州刺史，为政宽简。累拜礼部尚书。哀宗即位，改翰林学士，同修国史。历仕五朝，自奉如寒士，未尝一日废书。能诗文，诗歌多写自然景物，又工草书，所著有《闲闲老人滏水文集》。